L-UE għandha 24 lingwa uffiċjali . Li jkollok 24 lingwa jfisser li kull ċittadin jista' jaċċessa u jifhem aħjar il-liġijiet tal-UE li jaffettwawh. Iċ-ċittadini jistgħu jinteraġixxu mal-istituzzjonijiet tal-UE billi, pereżempju, jippreżentaw petizzjonijiet jew jitolbu informazzjoni fi kwalunkwe lingwa uffiċjali u jistgħu jsegwu d-dibattiti fil-Parlament permezz ta' strimjar fuq il-web dirett. Iżda huwa importanti wkoll li l-Membri tal-Parlament Ewropew ikollhom il-possibbiltà li jitkellmu, jisimgħu, jaqraw u jiktbu fil-lingwa tagħhom stess u, effettivament, fi kwalunkwe lingwa uffiċjali tal-UE. Minħabba li huwa prinċipju demokratiku fundamentali li kull ċittadin tal-UE jista' jsir Membru tal-Parlament Ewropew, anke jekk ma jitkellimx kwalunkwe lingwa barranija. Il-Membri tal-Parlament Ewropew huma eletti biex jirrappreżentaw l-interessi taċ-ċittadini li qed jivvutawlhom u mhux abbażi tal-għarfien tagħhom ta' lingwi barranin. Barra minn hekk, biex jiġu ggarantiti l-istess kundizzjonijiet ta' ħidma għall-Membri tal-Parlament Ewropew kollha, jeħtiġilhom ikollhom aċċess sħiħ għal informazzjoni fil-lingwi rispettivi tagħhom. Id-diskorsi tal-Membri tal-Parlament Ewropew f'waħda mil-lingwi uffiċjali huma interpretati simultanjament fil-lingwi uffiċjali l-oħra u t-testi uffiċjali huma tradotti f'kull waħda mill-24 lingwa. Sabiex il-leġiżlazzjoni tal-UE tiġi applikata jew trasposta direttament fil-leġiżlazzjoni nazzjonali, l-ewwel trid tiġi tradotta fil-lingwa uffiċjali tal-UE ta' kull Stat Membru. Iċ-ċittadini jistgħu jitolbu u jirċievu informazzjoni fi kwalunkwe waħda mil-lingwi uffiċjali. L-adeżjoni tal-Kroazja fl-1 ta' Lulju 2013, ġabet in-numru totali ta' lingwi uffiċjali għal 24: il-Bulgaru, iċ-Ċek, id-Daniż, l-Estonjan, il-Finlandiż, il-Franċiż, il-Ġermaniż, il-Grieg, l-Ingliż, l-Irlandiż, l-Ispanjol, l-Iżvediż, il-Kroat, il-Latvjan, il-Litwan, il-Malti, in-Netherlandiż, il-Pollakk, il-Portugiż, ir-Rumen, is-Slovakk, is-Sloven, it-Taljan u l-Ungeriż. It-tluq tar-Renju Unit mill-UE ma jirriżultax bħala tali fit-tneħħija tal-Ingliż bħala lingwa uffiċjali. Il-gvernijiet kollha tal-UE jeħtieġ li jiddeċiedu dwar dan b'mod unanimu u billi l-Ingliż huwa wkoll lingwa uffiċjali fl-Irlanda u Malta, din il-possibbiltà tidher remota. 24 lingwa uffiċjali jintużaw fil-Parlament Ewropew Aqsam din il-kwotazzjoni ma' ħaddieħor: Il-ħidma ta' interpretu jew traduttur Inġenerali, kull interpretu u traduttur jaħdem fil-lingwa materna tiegħu. B'24 lingwa uffiċjali, hemm 552 kombinazzjoni possibbli tal-lingwa. Sabiex ilaħħaq ma' din l-isfida, il-Parlament xi kultant juża sistema ta' lingwi "relay": kelliem jew test l-ewwel jiġi interpretat jew tradott f'waħda mil-lingwi li jintużaw l-aktar (l-Ingliż, il-Franċiż jew il-Ġermaniż), imbagħad fil-lingwi l-oħra. L-interpretar u t-traduzzjoni huma karigi differenti: l-interpreti jrendu lingwa waħda f'oħra b'mod orali f'ħin reali matul il-laqgħat; it-tradutturi jaħdmu b'dokumenti bil-miktub, u jipproduċu verżjoni kompletament preċiża tad-dokument fil-lingwa mixtieqa. L-interpreti tal-Parlament Ewropew huma mħarrġa biex iwasslu l-messaġġi tal-Membri tal-Parlament Ewropew għalihom. Barra minn hekk, minħabba l-ispeċjalizzazzjoni tad-dibattiti parlamentari, huma appoġġjati mill-amministrazzjoni fit-tħejjija tal-laqgħat speċifiċi li huma assenjati għalihom u biex iżommu ruħhom aġġornati bl-iżviluppi fil-lingwi li jaħdmu bihom. Bħala lingwisti b'ħiliet speċjalizzati, huma jipprovdu servizz ta' kwalità għolja lill-Membri kollha tal-Parlament. It-tradutturi huma involuti wkoll f'kompiti ta' medjazzjoni lingwistika oħrajn, bħall-adattament ta' testi għal podcasts, is-sottotitolar u r-reġistrazzjoni tal-awdjo f'24 lingwa. Il-Parlament jimpjega madwar 270 interpretu u jista' wkoll juża aktar minn 1 500 interpretu akkreditat estern b'mod regolari. Bejn 700 u 900 interpretu huma disponibbli waqt ġimgħat ta' seduti plenarji. Il-Parlament jimpjega madwar 600 traduttur, u madwar 30 % tax-xogħol ta' traduzzjoni jiġi esternalizzat lil tradutturi freelance. Għal aktar informazzjoni Il-multilingwiżmu fil-Parlament Ewropew Il-Multilingwiżmu: fin-nisġa tal-identità tal-Ewropa (vidjow) L-importanza tal-multilingwiżmu fl-Ewropa (infografika) Aqsam din il-paġna ma' ħaddieħor: Irreġistra biex tirċievi l-aġġornamenti b'mail